Nordiske Mediedager

Nordiske Mediedager [sic] er en stiftelse som arrangerer Nordens største årlige mediekonferanse. Mediedagene arrangeres i Grieghallen i Bergen i begynnelsen av mai, og samler omtrent 2000 deltakere.Programmet er forberedt av en egen programkomité, og inneholder i overkant av 130 foredragsholdere fra inn- og utland, fordelt på mer enn 60 programposter. Det arrangeres workshops, fremvisning av TV-serier og filmer, en egen mediemesse og sponsorpresentasjoner. De fleste programpostene streames direkte på nettsidene. Kulturministeren står hvert år for den offisielle åpningen av Nordiske Mediedager.
Guri Heftye er festivalsjef.
Nordiske Mediedager er en konferanse over tre dager. Den inkluderer en rekke sosiale arrangementer ved siden av konferansens faglige innhold. I tillegg til Mediedagene gjennomføres det også flere store og små arrangementer i Bergen samme uke:

På åpningsdagen av Mediedagene deler Mediebedriftenes landsforening (MBL) ut årets mediepriser på «Den store prisfesten». I tillegg blir NTBs språkpris og Den store journalistprisen delt ut.
Gullruten har blitt arrangert som en avslutning av konferansen hvert år siden 1998.Nordiske Mediedager arrangerer også NMD Ung, en heldagskonferanse som tilbys elever på videregående skole. Konferansen NMD Ung samler 750 elever dagen før Mediedagene går av stabelen og er fulltegnet hvert år. 


== Bransjefordeling ==
På Nordiske Mediedager er hele medielandskapet representert. Det er mediebransjen selv som stiller opp som foredragsholdere, moderatorer, i panel og i debatter. Deltakerne på Nordiske Mediedager kommer fra forskjellige bedrifter og profesjoner. En hovedvekt av deltakerne kommer fra produksjonsmiljøene tilknyttet tv og film, etterfulgt av mediehusene innen nett og papir. Det er også flere deltakere fra politikk, medieutdanninger, forskningsinstitusjoner, informasjonsbransjen og administrasjon. Dette har gjort konferansen til bransjens årlige nasjonale møtepunkt.


== Historikk ==
1988 Konferansen Nordiske TV Dager [sic] (NTVD) arrangeres for første gang. Etablert av Bergen kommune, NRK og Universitetet i Bergen. Nordiske TV Dager arrangeres annethvert år.
1993 Stiftelsen Bergen Media By (BMB) etableres. BMB blir praktisk arrangør av Mediekonferansen og er sekretariat for Nordiske TV Dager.
1998 Gullruten legges til Bergen. Gullruten avslutter Nordiske TV Dager og showet sendes for første gang på TV 2.
1999 Media 2000 arrangeres for første gang, i regi av Bergens Presseforening.
1999 Første medieundersøkelse gjennomføres.
1999 Første Journalist i klassen gjennomføres.
2000 Stiftelsen Nordiske TV Dager opprettes.
2000 Nordiske TV Dager og Media 2000 samarbeider under fellesnavnet Den norske Mediefestivalen. NTVD og Media 2000 veksler på å arrangere konferansen annethvert år. Bergen Media By er paraplyorganisasjonen til arrangementet. Irmelin Nordahl ansettes som festivalsjef.
2004 Den norske Mediefestivalen endrer navn til Nordiske Mediedager.
2006 Ungdomskonferansen arrangeres for første gang. 220 deltakere.
2006 Stiftelsen Nordiske Mediedager etableres, og trekkes dermed ut av Bergen Media By. Bak stiftelsen står Bergen kommune, Bergensavisen, Bergens Tidende, Dagens Næringsliv, NRK, TV 2 Gruppen og Universitetet i Bergen. Guri Heftye ansettes som festivalsjef, Kjell Jarle Høyheim (NRK) blir valgt som styreleder. Stiftelsen Nordiske TV Dager og Media2000 legges ned.
2010 Nordiske Mediedager runder 1500 registrerte deltakere.
2011 Nordiske Mediedager runder 1600 registrerte deltakere.
2012 Nordiske Mediedager runder 1700 registrerte deltakere.
2013 Andreas Thorsheim (Bergens Tidende) tar over som ny styreleder. NMD Ung-konferansen setter ny deltakerrekord med 670 elever.
2015 Nordiske Mediedager runder 1860 deltakere.
2016 Nordiske Mediedager starter sidesporet NMD AdTech, der man går i dybden på annonseteknologi, teknologi og medieøkonomi.
2017 Øyulf Hjertenes (Bergens Tidende) tar over som ny styreleder. Administrasjonen flytter inn i Media City Bergen.
2018 Åpningen av NMD holdes i Media City Bergen. NMD Startup arrangeres for første gang.
2019 Nordiske Mediedager runder 1945 deltakere. NMD Ung runder 760 deltakere.
2020 I kjølvannet av koronakrisen arrangerer Nordiske Mediedager for første gang en heldigital konferanse: NMD Online.
2021 Nordiske Mediedager arrangerer for andre år på rad en heldigital konferanse for 3000 påmeldte deltakere.


== Organisasjon og økonomi ==
Nordiske Mediedager er en ikke-kommersiell stiftelse. Stiftelsen henter inntektene til driften fra egen operasjonell aktivitet, offentlige tilskudd og sponsorer.
Bak stiftelsen står Bergen kommune, Bergensavisen, Bergens Tidende, Dagens Næringsliv, NRK, TV 2 Gruppen og Universitetet i Bergen ved Institutt for informasjons- og medievitenskap. Representanter fra stifterne utgjør styret, representantskapet og programkomité. I tillegg har Mediedagene en administrasjon som består av fire personer, og under avviklingen av Mediedagene stiller det opp nærmere hundre frivillige.


== Medieundersøkelsen ==

Medieundersøkelsen er utført som en del av Nordiske Mediedager hvert år siden 1999. I undersøkelsen blir norske journalister og befolkningen generelt spurt om sine medievaner, holdninger til mediepolitiske og andre aktuelle spørsmål og politiske preferanser. Undersøkelsen blir foretatt som en omfattende opinionsundersøkelse av Respons Analyse.


== Eksterne lenker ==
Offisielt nettsted
(en) Nordic Media Festival – kategori av bilder, video eller lyd på Commons 
NMD-TV
NMD-UNG